khistorydata/jeongjo-sjw-relations huggingface dataset:
정조 10년
左議政李福源箚曰。伏以。秋序漸深。离光日遠。永負祝崗之願。空參進香之班。追昨感今。悲戀交新。惟伏祝聖心理遣。聖體康護。上慰殿宮止慈之念。下副臣民瞻係之誠而已。仍伏念。臣姿至駑下也。相職至要重也。以人量器。決不相稱。最初誤恩。蓋出試可。而絲毫蔑效。尤晦多端。數年之間。再以罪去。望實斯可見矣。辜負亦旣多矣。每一思惟。汗背騂顔。尙賴天地父母。曲賜終始庇覆。置之安閒之局。假以視遇之禮。使之沐浴休澤。優游餘景。時從公孤之後。瞻依日月之光。至榮厚幸。千萬滿足。乃不自意台司重授之命。遽下於身負大何。訟愆竢勘之中。震越驚惑。五內失守。踰歷累日。莫省所以。噫。臣之本末。天鑑所悉。無學術無才具。只是空空一朽殼耳。年邁而志氣已頹。病痼而神精益耗。歷數百執事之職。無一可堪。況此中書重地。佐一人而摠百寮。是何等責任。而尙可擬議於如臣者哉。若謂官是宿硏。義無固辭。則是尤有大不然者。所貴乎宿硏者。昌言已著。茂績可紀。無忝主眷。允叶民望。故屢授而不疑。每膺而無愧也。如臣者一進而空疎畢露。再進而釁尤浸積。上無匡君之術。下乏濟時之策。留無所益。去無可思。奚取乎宿硏也。至於近日事。義關懲討。憂在隄防。嚴王章定國是之責。亶在大官。而臣實昏庸。始不能昭闡義理。逆折奸萌。終不能疾聲致討。永杜禍源。擧措稽緩。進退顚倒。公議之地。譏斥迭發。滿心慙悚。無辭可解。律以邦憲。合被重誅。而誅則不加。恩反重叨。私分之兢蹙。物情之驚怪。姑舍勿論。刑政黜陟。卽聖朝磨礪一世之具。而乃爾乖舛。豈細故也。進香義重。冒沒祗肅。而默檢前後。無往非罪。因仍蹲據。大關廉防。玆敢略具短籲。冒死自列。伏乞聖明。俯垂諒察。先收臣職名。仍勘臣罪戾。以肅法紀。以安賤分。不勝幸甚。答曰。省箚具悉卿懇。鼎席咸備。國事幸甚。次對在明。卿須安心勿辭。卽起視事。務鎭搖攘之俗習。仍傳曰。此批答。遣史官傳諭于左議政。
정조 10년
檢閱尹行任疏曰。伏以。臣於直中。得接家信。則臣老母素患關格之證。當暑越添。食飮全却。神氣苶然。轉側須人。而傍無枎將。臣自聞此報。按住不得。玆敢忙陳短章。徑出禁扃。伏乞聖慈。俯垂諒察。亟遞臣所帶之職。以便救護。仍治臣擅離之罪。以肅朝綱。千萬幸甚。省疏具悉。爾其勿辭。救護母病。
정조 10년
兵曹判書鄭昌聖疏曰。伏以。臣之孤根弱植。不自量度。徒恃寵靈。冒當重任。早晩顚沛。固已料之。乃者堂疏之出。亦云晩矣。然臣本直性漢子。惟知國耳公耳。屛絶干托。振淹疏滯。自以爲一分報效之圖。而至於涉世謀身。非但智思之所未周。亦其本情之所不屑。律之以時套俗樣。烏得免於不知者之疑嗔也。向來僚堂草記。初無聲氣相較之事。不過政期已迫。推移無路。萬不獲已之狀。在院諸人之所目見也。歷敍諸堂之禁直身病。結之以何以爲之。僚堂之或遞或推。蓋出於存事面示薄警之聖意。則此與同罪異罰。大有間焉。故日前辭疏之初未提及者。自有心中之商量。不欲題外之强引矣。今於儒臣之咎責。始覺人見之各異。臣當付之官箴。笑而受之。不害爲面唾不拭之義。又何必呶呶辨晢。以增其疲惱也。大政已過。卽臣當遞之期。而再違一疏。未蒙恩許。怵畏分義。黽勉供職。株守靡固。又其罪也。雖微人言。正如縳者之求解。擔夫之思釋。況其廉防之責。苟且之斥。辭意嚴緊。臣雖厚顔大膽。亦何可一刻淟涊於匪據乎。仰惟體下之盛德。不待拙辭之多費。必有以處之。顧今政府進香之禮。乃是諸臣自效之地。而獨因情跡之危臲。無由盡哀於末班。伏地悲隕。尤增死罪。伏乞聖明。卽令攸司。勘臣罪罰。仍令選部。勿復檢擬。一以謝公議。一以昭大防。不勝幸甚。答曰。省疏具悉。人言不足深引。强迫殊乖曲諒。本職許遞。
정조 10년
兵曹判書徐浩修疏曰。伏以。數年之間。臣家遭罹。傍觀代懍。而每荷天地生成之澤。援拔於坎穽之中。拂拭於震剝之餘。由今至死之日。莫非我聖上攸賜。惟是斂跡淸要。以避睢盱。陳力閑司。以圖報答。竊庶幾爲一分自靖之道。前旣屢陳於章奏。亦復永矢於臣心。向來東銓之命。月前藝苑之除。臣將此義。力事違逋。已蒙體諒之仁矣。廼者本兵新命。又奚爲而有隕自天也。臣誠驚惶抑塞。不知所以措躬也。噫。東西之銓。均是淸要。而若其鑑別衆武。管轄禁旅。一職而兼數事。則西銓之比東銓。抑又有加焉。在東銓則辭遞。在西銓則冒膺。前後處義。寧有是耶。聖主御世。四維爲大。人臣事君。廉隅爲重。使臣而始也質言於自劃。今忽夤緣而復出。則縱臣不自恤。獨不畏淸朝之公議乎。年前尹得孚疏後。臣仲父臣命善。戒臣曰。盈滿之災。理所必至。從今以往。吾不復入中書。爾不復叨淸要。則人怒鬼猜。可以少紓。臣於辭東銓之疏。亦旣略達此言矣。家庭之訓。銘鏤在心。而纔過數載。無難墜壞。則一世之譏笑。臣心之愧恧。姑置勿論。堂堂聖朝。亦安用此貪戀放倒之一下流也哉。以此以彼。鐵限在前。荐違嚴召。誠非獲已。勿呼望之命。又下此際。進退迫隘。情窮勢蹙。玆不得不忙搆短章。仰瀆崇嚴。伏乞天地父母。俯賜矜憐。亟許鐫遞。俾微諒得全。不勝幸甚。答曰。省疏具悉。卿家人。政宜自敏於見職。勿辭行公。
정조 10년
丙午七月二十四日卯時。上御瑤華堂。命行儀賓府進香時。行都承旨沈豐之。左承旨李在學。右承旨洪仁浩。左副承旨趙衍德。同副承旨朴天衡。假注書朴蓍壽。事變假注書尹光顔。記注官金健修。記事官李崑秀。直提學李秉模。直閣鄭大容。待敎尹行任。右議政金熤。工曹判書金華鎭。魂宮都監堂上李性源徐有隣尹蓍東。以次進伏訖。上命右相及都監堂上進前。上曰。昨日卿等。何又陳箚乎。熤曰。無由陳達。故以箚代陳矣。上曰。卿等之箚誠意外矣。熤曰。事關懲討。安得終嘿乎。臣等所言。只陳東馨之罪。初非遡而言之。則有何禁令之可拘乎。上曰。此事勿復提起。可也。如是之際。復生葛藤。予亦何以堪乎。卿等必欲困予而後已。何待予若是薄乎。卿等若於當初言之。則誠好矣。今旣竄配。則有何更論之事乎。若復說往說來。如向來李得臣之事。則何有着落乎。卿等。但勿忘于心。轉相曉告使義理不至愈晦。此爲誠實悠久之道。若遇事則備例强聒。事過。復置之相忘。則有何益乎。今玆之敎。出於誠心。非外面說話。卿須諒悉焉。熤曰。下敎至此。臣誠萬萬惶恧。無辭可達矣。臣等雖無狀。豈敢以塞責之意。爲此請乎。上曰。卿等之意。雖非塞責。而外面觀之。自歸於塞責矣。予所慨然者。首揆也。無事時則伈泄。有事時則畏怯。似此擧措。將何以倚毗國事乎。頃日卿等箚子中對不成云者。何語耶。予誠莫曉。故批答中拈出及之矣。熤曰。臣等於昨箚。猶未悉暴。故今日果欲一借方寸地。齊聲陳白矣。上曰。今日又欲請對乎。是何事也。予雖至於過中之擧。不欲見卿等矣。切勿煩陳。可矣。宗戚執事告加漆畢。上命宗戚執事退。仍命兵曹郞廳許晪與相地官入侍。賤臣承命出。與許晪及地師具聖元朴大良偕入進伏。上命許晪進前。指圖形仰奏。上曰。東西地廣。如何。晪曰。東西頗廣闊。似不至多毁家舍矣。上曰。大抵以神理人情言之。廟所之定於景慕宮側。實爲便好。故屬意於此處矣。工判今適入來。須與許晪。更往看審。而地形及步數廣狹。詳細量來。好矣。華鎭曰。當依下敎。往看矣。上命宗戚執事設進香饌。上入御夾室。命諸臣行禮。承史竝下去參班。時至。引儀引班首錦城尉朴明源。升詣靈座前。行禮如儀。禮畢。上命宗戚執事徹饌。命錦城尉入侍。明源進伏。上曰。守墓官等住接處。何以爲之乎。明源曰。今方開基矣。上曰。齋室塗褙。何以爲之乎。明源曰。姑未爲之矣。上曰。浮莎之役。今至幾何乎。明源曰。今幾折半爲之。前已被莎處則今番雨後。皆着根矣。上命退。諸臣以次退出。
정조 10년
丙午七月二十四日午時。上御重熙堂。左副承旨入侍時。左副承旨趙衍德。假注書朴蓍壽。記事官李崑秀尹行任。以次進伏訖。上曰。魂宮都監郞廳入侍。賤臣承命出。與都監郞廳李晩秀偕入進伏。上曰。新廟營建處圖形。終不分明。爾其出去。問于堂上。而其間人家之毁撤爲幾家乎。此亦詳知以入。晩秀承命出去。衍德曰。明日。是騎兵點考日。而兵曹升降單子姑未下。故不得爲之云矣。上命書兵判疏批。命兵曹判書前望單子入之。待下批牌招。上命書傳敎曰。今因言端聞之。本閣例捧湖南壯紙受價。半不及於容費。移徵民結云。設閣時不以貢價磨鍊。依成均館例。自本道使之直納。出於爲經用而除貢弊也。今反有一毫貽民弊之端。斯速釐改。旣聞之後。豈可踰日。自本閣以此意。分付該廳該道。例納壯紙。一從時價。優厚磨鍊。以該廳句管穀。從便會減事。分付。湖西亦無此等弊端乎。關問該道。如云有弊。一體釐正事知悉。行任曰。本閣所捧湖南壯紙。以京廳句管穀會減事。命下矣。近日該道紙品。漸不如前。而未曾點退。今則旣自京廳。從優給價。則不可任其所納。紙品長廣。依備局本紙之例。自本閣頒示該道。無或有過不及之嘆。湖西則待其報來。一體定式施行似好。故敢此仰達矣。上曰。依爲之。出擧條上命書傳敎曰。日熱如此。親書上字。當於結裹日爲之。令魂宮都監知悉。上曰。王大妃殿進御加味六君子湯停止。人蔘粟米飮前方中。加吉更二錢白萹豆一錢。去白芥子。減半夏五分。自今日一貼式煎入。出榻敎上命兵曹參判口傳差出。仍命退。諸臣以次退出。
정조 10년
丙午七月二十四日酉時。上御瑤華堂。魂宮都監堂郞工判入侍時。魂宮都監堂上李性源徐有隣尹蓍東。郞廳李晩秀洪義榮。工曹判書金華鎭。同副承旨朴天衡。事變假注書尹光顔。記注官金健修。以次進伏訖。上命兵曹郞廳許晪入侍。賤臣承命出。與許晪偕入進伏。上曰。人家當毁者。爲幾家耶。性源曰。外三門前草家十餘家。似當入於毁撤中矣。上曰。人家步數遠近。何不量來耶。晩秀曰。此則未及爲之矣。上曰。內三門外。可容百官行禮乎。華鎭曰。此則似恢恢矣。上曰。明日工判復往看審。處所分排及空地間數。更爲詳細圖形。仍使許晪。表其方位於圖形中。好矣。卿則明日勿參賓對而往。夕間來待魂宮。可也。蓍東曰。祭饌圖式。已修正以待矣。上曰。持入好矣。晩秀承命持入。上曰。加漆畢度在何日乎。蓍東曰。二十八日矣。上命書禮曹草記批答。華鎭曰。梓室畢度加漆。旣命退定於二十九日。外梓室習儀。以三十日擧行。何如。上曰。依爲之。出擧條蓍東曰。親臨書上字。結裹日爲之事。命下矣。別奠則當各爲設行。而告由則當於朝奠竝告。祭文更令文任撰進。何如。上曰。依爲之。出擧條蓍東曰。結裹時油芚。加於紅氊上乎。上曰。更考已例爲之。可也。上曰。明日次對。都監堂上只一員進參。好矣。命退。諸臣以次退出。
정조 10년
行都承旨沈豐之坐。行左承旨李在學坐。右承旨洪仁浩坐直。左副承旨趙衍德坐直。右副承旨尹行元別入直。同副承旨朴天衡坐。注書金孝建病一員未差。假注書李相璜仕朴蓍壽仕直。事變假注書尹光顔別入直。
정조 10년
沈豐之啓曰。親書上字及結裹時告由祭文。更令文任撰進事擧條。啓下矣。藝文提學兪彦鎬。卽爲牌招。使之製進。何如。傳曰。允。
정조 10년
洪仁浩啓曰。兵曹判書徐浩修。昨日懸牌。今又向夕。飭敎屢下。而終不承膺。事體道理。俱極未安。從重推考。何如。傳曰。似此處義。前所未見。獨不念師律之莫重乎。爲先記過。斯速受符。
정조 10년
尹行元啓曰。卽者副校理曺允大。謂有情勢。陳疏經出。原疏纔已退却矣。所當直捧禁推傳旨。而此與無端經出有異。推考警責。仍卽牌招入直。何如。傳曰。允。
정조 10년
尹行元。以備邊司言啓曰。今日次對。備堂懸病及未肅拜人員。衆所共知。實病外一倂推考。令政院。卽爲牌招。以爲進參之地。何如。傳曰。允。
정조 10년
傳于朴天衡曰。大臣備局堂上引見。
정조 10년
尹行元啓曰。兵曹判書徐浩修。旣承疏批。飭敎屢下。而懸牌闕外。終不承膺。以至經宿。事體所在。萬萬未安。從重推考。何如。傳曰。若此則終不欲承膺乎。本兵重任。豈可許久嚝務。更加嚴飭。斯速受符。又復遲滯。是不畏師律。當以師律處分。更爲各別催促。
정조 10년
以校理李勉兢。副校理李尙度曺允大。修撰李庚運。副修撰李太亨尹序東牌不進罷職傳旨。傳于沈豐之曰。只推。
정조 10년
沈豐之啓曰。玉堂上下番俱空。事甚未安。校理李勉兢李晴。副校理李尙度。修撰李庚運。副修撰李太亨尹序東。旣有只推之命。卽爲牌招。以爲推移入直之地。何如。傳曰。允。
정조 10년
洪仁浩啓曰。兵曹判書徐浩修。旣入闕中。肅拜單子。終不來呈。命召傳授。尙今遲滯。記過之後。猶不承膺。事體所在。誠極未安。從重推考。何如。傳曰。無於法之法。自此兵判。無難冒犯。到今勉出。猶屬第二件。國綱可謂壞了無餘。凡事自有層節。若有拿入次。記過待令之命。則佩符者猶且納符。未受符者不敢進身受符。而今則只有記過之命焉。以記過之人。不得受符爲言乎。若此則由來軍制。兵判敢欲毁棄乎。寧有如許道理。使之斯速來呈肅單。仍卽受符。待頒符後。該房微稟。則記過事。當有處分矣。
정조 10년
以校理李勉兢李晴。副校理李尙度牌不進罷職傳旨。傳于沈豐之曰。只推。
정조 10년
沈豐之。以弘文館言啓曰。本館上番闕直。事甚未安。校理李勉兢李晴。副校理李尙度。旣有只推之命。更卽牌招。推移入直之地。何如。傳曰。允。
정조 10년
以修撰李庚運。副修撰尹序東李太亨牌不進罷職傳旨。傳于沈豐之曰。只推。
정조 10년
尹行元。以弘文館言啓曰。本館下番闕直。事甚未安。修撰李庚運。副修撰李太亨尹序東。旣有只推之命。竝卽牌招。以爲推移入直之地。何如。傳曰。允。
정조 10년
傳于朴天衡曰。雖曰文宰。職是將兵。則初無情勢之可言。而懸病之不足。又此違牌。事體所在。極爲駭然。守禦使徐有寧。從重推考。中軍望筒。今日內擧行。營務若又抛置。則當拿入査問。以此各別嚴飭。
정조 10년
兵曹。守禦中軍單。元厚鎭。
정조 10년
傳于趙衍德曰。右副承旨與魂宮都監堂郞工曹判書墓所都監郞廳入侍。
정조 10년
沈豐之。以吏曹言啓曰。新除授成均館學錄黃乃正。除拜後過限未肅拜。依例罷職。何如。傳曰。允。
정조 10년
尹行元。以兵批言啓曰。判中樞府事今方有闕。輔國知中樞府事具允明。依例從座目陞付之意。敢啓。傳曰。知道。
정조 10년
有政。吏批。判書兪彦鎬進。參判趙時偉牌不進。參議李集斗牌不進。行都承旨沈豐之進。以鄭存中爲刑曹參議。金尙喆爲軍器都提調。鄭存謙爲社稷都提調。徐浩修爲軍器提調。李亨權爲北部都事。鄭允中爲典籍。金尙集爲刑曹判書。訓鍊都監提調單徐浩修。禁衛提調單徐浩修。御營提調單徐浩修。
정조 10년
兵批。判書徐浩修進。參判趙鼎鎭肅拜進。參議李亨元入直進。參知柳誼。左副承旨趙衍德進。以姜世晃爲知事。宋民載爲文兼。李光遇爲訓鍊主簿。判府事單具允明。司直鄭昌聖。
정조 10년
傳于朴天衡曰。左副承旨入侍。
정조 10년
傳于尹行元曰。今聞簽丁之役。猶多未區處者云。前判尹金尙集。仍任前職。牌招察任。
정조 10년
吏曹口傳政事。漢城判尹金尙集仍任事。承傳。
정조 10년
沈豐之。以吏曹言啓曰。北部都事李東實呈狀內。矣身兄東馨。罪名至重。臺啓方張。以此情勢。供職無路。斯速入啓變通云。李東實之情勢旣如是。則不可强令察任。今姑改差。何如。傳曰。允。
정조 10년
大司憲尹承烈。大司諫趙城鎭。副提學閔鍾顯。執義李師濂。司諫李濟萬。掌令朴行淳。持平鄭來百。獻納洪樂淵。校理李晴。正言金熙采啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
大司憲尹承烈。大司諫趙城鎭。執義李師濂。司諫李濟萬。掌令朴行淳。持平鄭來百。獻納洪樂淵。正言金熙采啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。極施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
執義李師濂啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。快施典刑。請機張縣竄配罪人李東馨。亟令王府。設鞫嚴問。答府曰。不允。
정조 10년
大司諫趙城鎭。正言金熙采啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫嚴問。答院曰。不允。
정조 10년
右議政金熤箚曰。伏以。時序荏冉。我春宮邸下遠期漸迫。玄隧已啓。追誦曩昔。只切戀結悲冤之忱。區區今日之祝。惟願大聖人達理之見。仰體殿宮惟憂之念。隨事寬遣。觸境排抑。務盡將護之方。益膺康寧之慶焉。仍竊伏念。臣於新命。有不可冒當者三。從前再叨。三歲伴食。無一報答。有百僨誤一也。每竊匪據。徒增釁郵。輒蒙曲貸。貽累刑政二也。至於近日事。玩愒於義理關頭。恬憘於隄防界分。稽忽焉劻勷焉。終始皆罪。屛斥之流放之。猶屬輕勘。今反捨却其不可饒之罪。侈之以不敢當之命三也。有一於此。尙不可昂然而出。況匪一匪二而至於三乎。臣聞命以來。驚惶懍惕。五內震迫。只欲循墻而走。鑽地而入。若使臣。憑恃寵眷。怵畏義分。冒眛承當。是無忌憚也。沒濂恥也。第念政府進香。群下自效之地也。臣不忍自顧處義。獨阻哀班。乃敢放棄廉防。唐突出肅。不知臣者謂臣無恥。知臣者亦謂之昌被然。而夤緣一出。淟涊蹲據。以臣無似。亦不敢爲此。顧今時憂溢目。國是漸晦。如臣昏憒。旣不能彈壓凶醜。逆折奸萌。又不能明目聲討。打破窩贓。朝家雖置臣百輩。亦將安用。況拔之於散閑之地。登之於承弼之任乎。宿愆自在。新罪又積。公議之地。論斥迭發。勤政之言。臣固拜而受之。亦豈敢不有人言。耐彈冒出也哉。玆敢猥入文字。略效自列之義。伏乞聖慈。曲賜矜察。先遞臣職名。仍勘臣罪負。使朝綱不頹。私分粗安焉。答曰。省箚具悉卿懇。揆地咸備。世道幸甚。次對在今日。卿須安心勿辭。卽起視事。懋盡請共理之方。仍傳曰。此批答。遣史官傳諭于右議政。
정조 10년
刑曹參議鄭存中疏曰。伏以。臣民無祿。离明閟彩。轉眄之頃。啓欑有期。慟深帀域。冤均籲天。伏惟我聖上止慈痛霣。尙何因極。臣竊覵絲綸之間。輒示寬抑之意。猗歟盛哉。大聖人問學定力。有足以仰見矣。上而殿宮之憂。下而朝野之慮。宜若少釋。而但朝晝有爲之時。易着强勉之工。宴息無事之際。難禁悲哀之來。伏願聖明。益勉於明理達觀。玩味乎太上忘情。俾無受傷於不知不覺之中。以爲迓續祈永之本焉。仍念臣年紀衰邁。疾病沈痼。志氣之摧殘。有甚血氣之衰。臺閣言責之任。初非可以與議。而猥蒙聖上特達之恩。濫叨匪據。旋有署坐先入侍之命。臣不計職名之當否。惟思懲討之是急。章皇詣臺。未及登對。只署謹悉。使下僚連啓。苟塞一日之責者。已多愧於古人沬血之義。而至於今春鞫獄。凶逆情節。殆破綻無餘矣。只緣其索性頑拒。以至於徑先酌處。其獄體之乖謬。王章之墜壞。當復如何哉。臣以參鞫臺臣。固宜痛陳力爭。期寢成命。而忙迫陳箚。辭未達意。只論已斃之德夏。未及同情之文穆。混歸酌處。尙闕孥籍之請者。莫非臣忙錯疎漏之罪也。名以諫官。憒劣如此。駁正之論。無辭敢辭。而第伊時箚藁之示。卽臣所獨也。憲長則初無與焉。堂疏之謂以齊進。質以目見。果何意耶。臣未諳臺體。忽於遠嫌。只知所言之無足可諱。罔念臺章之不宜示人。自誤誤人。同底顚敗。則觀者却顧。必將相戒於與之周旋矣。臣亦何顔。逼側周行。更備聖朝之任使乎。論斥旣嚴。鐵限在前。今若諉以過境。遽懷榮進之計。則非但爲縉紳之羞。人將唾其面矣。臣雖無恥。豈忍爲是哉。且臣衰病之外。近添痰腫。閱月醫治。雖纔少差。而源委旣深。有非時日可復者也。臣之隔違耿光。今已四載。矧當悲遑之辰。倍切戀結之私。而情病俱苦。承膺無路。隨詣陳章。悉暴衷懇。伏乞聖明。俯垂矜察。許解臣李官新銜。仍治臣慢命瀆擾之罪。以安微分。以警具僚焉。答曰。省疏具悉。爾其勿辭察職。
정조 10년
丙午七月二十五日巳時。上御重熙堂。左副承旨入侍時。左副承旨趙衍德。假注書朴蓍壽。記注官承膺祚。記事官李崑秀。以次進伏訖。上命書傳敎曰。刑曹參議徐鼎修。聞有實病。許遞。今日政差出。與判書。待下批牌招。未會推諸囚。使之會推。上命兵判牌去來知入。招致龍虎營敎鍊官。何不入肅乎。問于兵判以入。賤臣承命出。還奏曰。問于兵判。則以爲。情地萬無轉動之望。只俟嚴勘爲言矣。上曰。雖記過。終不入來乎。以此斯速問入。賤臣承命出。還奏曰。以爲嚴敎荐下。情勢難冒。惟願速被嚴勘云矣。上命書傳敎曰。左右史不備。明日外榟室結裹。翰林一員。亦當進參。檢閱尹行任。牌招入直。仍命退。諸臣以次退出。
정조 10년
丙午七月二十五日酉時。上御瑤華堂。魂宮都監堂郞工判入侍時。魂宮都監堂上尹蓍東。郞廳洪義榮具膺李晩秀。工曹判書金華鎭。兵曹正郞許晪。右副承旨尹行元。事變假注書尹光顔。記注官金健修。記事官李崑秀。以次進伏訖。上命入圖形親覽訖。上曰。圖形。今番則善爲之矣。上曰。坐向。當何以爲之乎。晪曰。似當爲亥坐巳向矣。上曰。禮判亦一番往看。好矣。上曰。明日是外梓室結裹矣。誰某進參乎。華鎭曰。都提調進去矣。上命書傳敎曰。日熱如此。明日敦府進香時刻。以卯時進定。加漆。當於進香前爲之。通化門開門差早事。分付。上曰。舊魂宮修改。已畢役乎。膺曰。今日纔得畢役矣。蓍東曰。弘化門月廊及明政門月廊雨漏處。亦趁此時修改。則似好矣。上曰。使具膺卽爲修改。可也。蓍東曰。非久當行習儀。通化門內川邊浮土。不可不掘去矣。上曰。兵曹參知柳誼。使之來待濬川都廳。亦爲發牌聽傳敎。使之明日內掘去。可也。賤臣承命出傳。上命退。諸臣以次退出。
정조 10년
行都承旨李秉模坐。行左承旨李在學坐直。右承旨洪仁浩坐。左副承旨趙衍德坐。右副承旨尹行元坐直。同副承旨朴天衡別入直。注書金孝建仕一員未差。假注書朴蓍壽仕直。事變假注書尹光顔別入直。
정조 10년
洪仁浩。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
洪仁浩。以都摠府言啓曰。入直內三廳武兼禁軍及軍兵等。中日習射事。標信啓請。命下矣。雨勢如此。不得爲之之意。敢啓。傳曰。知道。
정조 10년
以修撰李庚運。副修撰尹序東牌不進罷職傳旨。傳于李在學曰。只推。
정조 10년
傳于尹行元曰。政官牌招開政。
정조 10년
傳于趙衍德曰。玉堂番次苟簡。受由玉堂許遞。今日政差出。
정조 10년
有政。吏批。判書兪彦鎬進。參判趙時偉牌不進。參議李集斗式暇。行都承旨李秉模進。以趙雲紀爲副校理。朴基正爲修撰。洪良浩爲刑曹判書。李榮運爲典設別提。朴宗謙爲徽陵別檢。鄭一祥爲判義禁。
정조 10년
兵批。判書徐浩修進。參判趙鼎鎭病。參議李亨元入直進。參知柳誼病。左副承旨趙衍德進。以鄭昌聖爲知事。鄭敏赫爲平山浦萬戶。
정조 10년
以副校理李尙度。修撰李庚運朴基正。副修撰尹序東牌不進罷職傳旨。傳于尹行元曰。只推。
정조 10년
李在學。以弘文館言啓曰。校理李勉兢。副校理李尙度。修撰李庚運。副修撰尹序東。旣有只推之命。與新除授副校理趙雲紀。修撰朴基正。竝卽牌招察任。何如。傳曰。允。
정조 10년
尹行元啓曰。奎章閣提學金鍾秀。有稟達事。來詣請對矣。傳曰。入侍。
정조 10년
同義禁前望單子入之。洪良漢落點。
정조 10년
李在學。以墓所都監言啓曰。今日丁字閣碑閣丹靑畢役後。仍爲樑上塗灰之意。敢啓。傳曰。知道。
정조 10년
李在學。以吏曹言啓曰。永禧殿參奉宋欽書呈狀內。矣身濫藉先蔭。猥登仕籍。所當竭蹶叩謝。而第矣身今年爲二十八歲。未準年限。卽爲入啓變通云。欽書新除之職。雖係承傳。而二十八歲。誤以三十。懸註於望單。臣實有不察之失。不勝惶恐。而宋欽書依例改差。何如。傳曰。承傳人待年限調用。雖有定式。此先正子孫。豈拘常格。且其直派之成長蔭補。方以爲奇幸。一二歲之差不及。不足言也。呈狀勿施。使之當日謝恩。可也。
정조 10년
咸鏡監司鄭民始狀啓。七月令薦新生鰱魚。節序尙早。限內不得封進。惶恐待罪事。傳于洪仁浩曰。勿待罪事。回諭。
정조 10년
大司憲尹承烈。大司諫趙城鎭。副提學閔鍾顯。執義李師濂。司諫李濟萬。掌令朴行淳。持平鄭來百。獻納洪樂淵。校理李勉兢李晴。副校理曺允大李尙度。正言金熙采。副修撰李太亨啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。答三司曰。不允。
정조 10년
大司憲尹承烈。大司諫趙城鎭。執義李師濂。掌令朴行淳。持平鄭來百。獻納洪樂淵。正言金熙采啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。亟施邦刑。俾絶凶逆易種養禍之患。請亟寢煥億島配之命。仍令王府。加刑得情。快施王章。請正刑罪人福榮。亟令王府。快施孥籍之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。答兩司曰。不允。
정조 10년
獻納洪樂淵啓曰。請大靜縣爲奴罪人金壽賢。更令王府。設鞫嚴問。依律處斷。請興陽縣爲奴罪人河翼龍。亟令王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣爲奴罪人萬赫。更令王府。嚴鞫得情。快正王法。請恒善支屬。克令散配。時謙兄弟。竝投絶島。以嚴隄防。請巨濟府安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。請機張縣竄配罪人李東馨。亟令王府。設鞫嚴問。答院曰。不允。
정조 10년
平安監司趙㻐疏曰。伏以。臣冒陳哀懇。蘄解藩寄。言涉輕遽。跡近瀆擾。而所恃者天也。天之於物。靡不曲遂。而臣之天則殿下也。區區之心。竊自以爲疏入之日。必遂其所願。及承批旨。不惟不賜允許。十行溫綸。惻怛懇摰。委曲鄭重。臣心之所焦慮者。則諭之以隨處理遣。臣情之所懇乞者。則誨之以豈或輕遞。殆若家人父子之丁寧諄複。奉讀未半。不覺感涕之被面。臣是何人。乃能得此。在臣道理。宜不敢復臣申前說。仰溷天聽。而第臣情事悲冤。非比平人。摧隕結轖。終有所不能自抑者。玆又冒萬死瀝血呼籲。惶恐踧踖。若無所容。噫。臣孤露殘喘。至慟塡臆。未死之前。固欲永謝名塗。畢命松楸。而及其感激怵迫。逃遁無路。則志爲恩奪。事與計違。身非己有。義難自守。遂以多年罪廢之身。復廁衆目睢盱之地。孤蹤踽涼。萬念虛廓。此生此世。其所仰賴而爲命者。惟君父是已。職名之僭猥而不暇自量。廉義之放倒而不暇自恤。只以出入禁闥。昵近耿光。爲餘生之至願。而一渡浿江。京國渺茫。瞻望瑗樓。夢魂長勞。一念憧憧。惟思遄歸。況今聖懷悲疚。而臣不得躬進奉慰。玉體勞悴。而臣不得親承起居。義分虧缺。衷情煎迫。而猶且伈伈俔俔。迷不知返。則嚮所謂餘生之至願者。自歸於不誠不實。而臣之去就。全沒着落。將未免貪榮冒祿之譏矣。撫躬慙恧。寧欲溘然。若夫賤疾之難强。亦係當遞之一端。而前疏所陳。略擧其槪。未敢悉暴則雖日月之明。亦何以俯燭乎。念臣犬馬之齒。恰滿六十。風霜屢經。蒲柳已朽。雖在京司供職之時。猶不勘筋力奔走。矧玆一道之重寄乎。數朔按理。百祟添痼。痰火上升而眩仆如醉。風濕流注而痿痺如麻。重以目疾沈谻。殆難視物。凡於簿書酬應。每多前忘後失。雖欲隨事殫竭而亦不可得矣。至於客使延接之節。是亦一國之大事也。臣何敢費辭圖免。而疾病如彼。昏憒如此。畢竟僨誤。勢所必至。其爲公私之狼狽。果何如哉。外此悲切之忱。不啻盈腔。而今不敢更爲控訴者。惟恐宸心之增慽故耳。嗚呼。人情之所不可已者。聖人不禁焉。事理之所不得不然者。人君體諒焉。今臣所懇。實是人情之萬不獲已。而一籲再籲。不知自止者。其亦事理之所當然也。伏乞聖慈。俯垂哀憐。特許鐫遞。無使臣。長叫號躑躅於仁天化日之下也。答曰。省疏具悉。非不諒卿心念卿病。而西陲倚卿爲重。來价煩卿款接。豈卿言私之時。所請。理難副施。勿辭察任。
정조 10년
江華留守朴祐源疏曰。伏以。居諸迅邁。春宮邸下玄隧已卜。廞儀隔月。率普冤號。愈久愈深。仰惟聖慈。悼睿儀之日遠。念國勢之縻托。觸境疚懷。不瑕有傷損之節。區區下情。秪不勝悲慮之至。伏念。臣忝叨閣銜。三載于玆。愧深濫竽。懼切集木。而惟是長依日月之光。偏涵雨露之澤。出入邇班。淟涊蹲冒。每一循省。自不覺顔騂而背汗。迺者新除授提學臣李性源。卽臣內舅也。館閣雖云無應避之規。以舅甥之親。行僚寀之事。聯班接武。翶翔於一院之內。則非但臣心悚蹙。若無所容。堂堂內閣。才彦林立。淸朝任使。恐不宜若是其太偏。揣量公私。滿盈之懼。有倍於前日。玆敢略陳衷懇。仰瀆崇聽。伏乞聖明。曲賜諒察將臣兼帶直提學之任。亟許遞免。以安賤分。不勝幸甚。答曰。省疏具悉。公格旣無所拘。卿其勿辭行公。
정조 10년
丙午七月二十六日卯時。上御瑤華堂。大臣都監堂上判敦寧入侍。命行敦寧府進香時。領敦寧洪樂性。右議政金熤。魂宮都監堂上李性源徐有隣尹蓍東。郞廳洪元燮。檢校提學兪彦鎬。原任提學徐浩修。直提學朴祐源。直閣鄭大容。行都承旨李秉模。行左承旨李在學。右承旨洪仁浩。左副承旨趙衍德。右副承旨尹行元。同副承旨朴天衡。記事官金孝建。事變假注書尹光顔。記注官金健修。以次進伏訖。上曰。加漆姑未畢乎。性源曰。今幾垂畢矣。上曰。今旣親臨加漆。哭則除之。敦府進香外位。使之整齊。可也。宗戚執事告加漆畢。上曰。一提學。以何事請對乎。進香時刻將至。使之卽爲入侍。賤臣承命出。與判敦寧金鍾秀偕入進伏。上曰。卿又以何事求對乎。鍾秀曰。非他事也。在前則廷臣方皆請討。臣無容贅陳矣。今則禮葬迫頭。而賊醫尙不誅。臣民痛冤之心。當復如何。頃以墓所事。忙陳而去。其後以母病。未及入來。今始仰白矣。自上每以躬檢藥物爲敎。而就以私家言之。家長雖看檢用藥。豈可以此貰庸醫妄殺人之罪乎。如黑丑巴豆等峻毒之劑。無難入用。固已痛惋。而雖以停乳一事言之。凡閭閻養兒之道。必以久服爲好。雖已停乳之後。若値疹𤶣。則必使復爲始服。以扶元氣。此人人所知之事。而今乃反是。其所設心。不可究詰。此或有符同乳母之事而然矣。京外人心鼎沸。莫可遏抑。臣所居。卽鄕村。而亦皆同然。輿憤之如此。豈無自而然乎。賊不討不書葬。卽當然之義。故曰掩葬之常禮反輕。在下之道。惟當不得請則不已矣。上曰。賊不討不書葬之語。出於誰之疏乎。鍾秀曰。張至冕疏矣。見今靷期將迫。臣誓不與此輩俱生。提調則果使不知。猶屬公罪。而若醫官則決不可貸。至於乳母事。雖臣臆料。而其間實未知有甚隱情。不可不一番鞫問。覈其事情而後誅之矣。上曰。乳母則因患疹。出去矣。大抵停乳之事。外間何以聞知乎。鍾秀曰。渠自出而傳說云矣。上曰。謂李廷楫乎。鍾秀曰。然矣。上曰。渠無自言之理矣。鍾秀曰。臣聞之於臣從叔奉朝賀臣金致仁矣。上曰。駭妄甚矣。渠何爲出而傳播乎。至於乳道。則間間有滯。故停之矣。熤曰。凡在人家。未嘗因滯而遂停乳道矣。鍾秀曰。停乳事。不可不一覈矣。上曰。壬申年。亦以乳母事。尹光纘疏。至聲罪洪奉朝賀。而今則事情亦異於其時矣。卿果以此事請對乎。鍾秀曰。然矣。觀其事。殆若與劇逆爲之謀者。此豈可掩置者乎。上曰。卿之請對。未知何事矣。此則果非別般惹鬧之事。而至於提調則公罪云者。亦可謂公言矣。今非拘此而有所疑難也。大明律云云者。特欲設此一法。以禁天下之妄殺人者。而第太祖雖設此法。馬皇后之喪。不殺醫官。爲第一盛德事。此豈非可法者乎。鍾秀曰。此則係當時事情之如何矣。若有如今駭惋之事。則豈可不按法誅之乎。上曰。孝廟朝。曾誅醫官。提調亦被罪矣。今番非以手下喪故斳持也。戊申權聖徵。亦有依啓之已例。而但申可貴則雖誤着。而實有下鍼之事矣。今番則予皆主張用藥。非醫官之罪矣。鍾秀曰。殿下每以躬檢之故。欲貸彼醫之罪。臣誠不勝泄泄矣。上曰。先朝丙戌年患候。實因乙酉冬予疾時焦憂致傷之故。常以此爲至慟矣。丙戌以後。每以一分自效之意。略閱醫書。若干方文。不甚茫昧。故今番如紫霜丸及渻滯丸木香元白餠子之類。予皆用之。蓋以積聚爲主證。故藥道如是。此豈委罪於醫者乎。乳道亦非故爲停止。乳則滯。食則不滯。故自然停之。而四月則乳母患疹。故出送。覓他乳母而未及。瘦瘠之患。蓋由於此。前後事勢如斯而已。鍾秀曰。自乳母病出後。以卽覓他乳母之意仰稟。則豈有此患乎。熤曰。重臣所達。實是當然之言。宮禁中事。雖未詳諳。而揆以事勢。誠未知有何隱情。如巴豆等極峻之劑。豈可勸用乎。上曰。予實親用矣。便同背城一戰。何以坐待乎。予豈不知重臣之言。而予則自有斟量矣。熤曰。勿論他事。瘦削日久。而渠朝夕侍側。知其如此而不爲之計。此亦罔赦之罪矣。上曰。渠輩亦不得頻見。且體則瘦瘠而容則不瘠。故不能早覺矣。大抵今番事。外面驟看。則或似人謀不藏之致。而實則不然矣。予則初無怨天尤人之意矣。熤曰。聞其時又用黃連云矣。上曰。諸議初以熱症爲慮。故果用涼劑而添劇。都是予主張用之矣。熤曰。自上雖或未悟。而渠輩全不提醒。豈可曰無罪乎。上曰。都是天也。亦非予不嫺醫術之咎矣。鍾秀曰。命數雖曰在天。義理則不然。故有不立巖墻之訓矣。上曰。予則不知其然矣。熤曰。如是下敎。臣等尤爲抑鬱。至今容貸。實是行不得之事矣。上曰。權聖徵事。亦於三月後依啓。予亦有所斟量者。而葬前則不可處分矣。鍾秀曰。以不書葬之義言之。不可不葬前處斷矣。上曰。卿每語不擇發。故不欲見卿。今者所陳亦過矣。熤曰。重臣之言。非過矣。鍾秀曰。萬萬痛迫。必須早賜處分。輿情何可終遏乎。上曰。群情今則似少息矣。鍾秀曰。不然。愈久愈激矣。上曰。館學三司之請。皆不允許。而今豈可允許乎。勿復煩陳。進香時晩。卿等出去參班也。仍命承旨閣臣下去參班。命宗戚執事入陳設。上入御夾室。時至。引儀引班首。升詣靈座前。行禮訖。引儀引庭參諸臣出。上命都監堂郞更爲入侍。命洪元燮進前。上曰。役事今至何境乎。元燮曰。長樂殿。幾至畢役。光明殿緝熙堂永善堂。姑未始役矣。上曰。丹靑則仍舊否。元燮曰。崇政殿係是正殿。故略加修改矣。上命一提學入侍。鍾秀進伏。上曰。卿何當下去乎。鍾秀曰。今日欲下去矣。上命書傳敎曰。政官牌招開政。又命書傳敎曰。都承旨前望單子入之。又命書傳敎曰。玉堂番次苟艱。受由人許遞。今日政差出。仍命退。諸臣以次退出。
정조 10년
丙午七月二十六日巳時。上御重熙堂。左副承旨入侍時。左副承旨趙衍德。記事官金孝建李崑秀金珍恪。以次進伏訖。上曰。都承旨何不仕進乎。衍德曰。有實病云矣。命書傳敎曰。都承旨許遞。前望單子入之。又命書傳敎曰。來待之命。已至多日。而尙無動靜。揆以事體。萬萬未安。補土堂上李文源。從重推考。使之卽爲來待。又命書傳敎曰。當暑滯囚可悶。由單呼望云。判義禁李在協許遞。今日政差出。待下批牌招察任。又命書傳敎曰。詞訟劇地。職務相妨。左尹李崇祜兼帶金吾之任許遞。前望單子入之。又命書榻敎曰。兵曹判書記過蕩滌。又命書榻敎曰。進御香薷養胃湯。自今日停止。命退。承史以次出。
정조 10년
丙午七月二十六日酉時。上御重熙堂。左承旨入侍時。行左承旨李在學。假注書朴蓍壽。記注官承膺祚。記事官李崑秀。以次進伏訖。上命讀諸公事。仍命退。承史以次退出。
정조 10년
行都承旨李秉模魂宮直。左承旨李祖承未肅拜。右承旨洪仁浩坐。左副承旨趙衍德坐直。右副承旨尹行元坐直。同副承旨朴天衡坐。注書金孝建病一員未差。假注書朴蓍壽仕金祖淳仕直。事變假注書尹光顔魂宮直。
정조 10년
傳于趙衍德曰。魂宮都監堂郞。補土堂上判尹入侍。
정조 10년
備忘記。慶尙左水使任屹下直。長弓一張長箭一部片箭一部筒兒一箇賜給。
정조 10년
尹行元啓曰。來初一日。輪對日次矣。敢稟。傳曰。後日次爲之。
정조 10년
以京畿監司狀啓。朔寧等邑失火民家結構入接事。傳于尹行元曰。如是速完。誠勤極爲可嘉。本郡以至殘之邑。乃能辦此。尋常官廨修補間數過百。猶且論賞。況此屢百戶民舍之一時改葺乎。該郡守宋翼洙。右職陞敍調用。向來平山事亦然。曾欲論賞。因悲遑未果。其在溆勸之道。不可因而置之。該府使金瑗。相當職待窠陞遷事。分付。
정조 10년
金吾堂上前望單子入之。判義禁李命植。知義禁金尙集落點。
정조 10년
吏曹口傳政事。檢閱單尹行任。奎章閣待敎單尹行任。
정조 10년
吏曹。驪州牧使單李文源。
정조 10년
尹行元啓曰。新除授承旨李祖承。方在罷散中。何以爲之。敢稟。傳曰。敍用。
정조 10년
吏曹口傳政事。以李在學爲同義禁。
정조 10년
以副校理李尙度。修撰李庚運。副修撰尹序東牌不進罷職傳旨。傳于尹行元曰。只推。
정조 10년
尹行元啓曰。假注書金祖淳。時無職名。令該曹依例付軍職。冠帶常仕。何如。傳曰。允。
정조 10년
尹行元啓曰。原春監司狀啓。七月令薦新生鰱魚及榛栢子。限內不得封進。惶恐待罪事。傳曰。勿待罪事。回諭。
정조 10년
洪仁浩。以弘文館言啓曰。副校理李尙度。修撰李庚運朴基正。副修撰尹序東。旣有只推之命。竝卽牌招察任。何如。傳曰。允。
정조 10년
趙衍德。以景慕宮提調意啓曰。太常所進生梨。今方薦新於本宮。而宮苑生梨。非但成熟之尙遠。其所結實。不過數十箇。又多蟲損自姑之顆。莫重薦新。無以擧行。不勝惶恐之意。敢啓。傳曰。知道。
정조 10년
尹行元。以禮曹言啓曰。臣蓍東所啓王大妃殿服制。盡於今朔。當入除服儀註。而謹按喪服小記註。緦之親。至月數足而除。然其服猶必收藏以俟葬也。開元禮曰。虞則除之。今此禮葬時收藏以俟之節。恐當預講。若還服其服。虞而除之。則自何日至何日。竝宜商定。問議于時原任大臣及在外儒臣而處之。何如。上曰。依爲之事。啓下矣。卽爲發遣郞廳。問議于時原任大臣及在外儒臣處。則議政府領議政臣鄭存謙。以爲。今因禮曹判書尹蓍東所啓。以王大妃殿服制。盡於今朔。當入除服儀註。而收藏以俟之節。還服除服之日。竝宜商定。有問議之命矣。月數雖盡。收藏以俟之節。備載於喪服小記。而至於還服與除服之期。丘氏儀節曰。五服之親皆來會。各服其服。此在啓殯之時也。先正臣文正公宋時烈曰。虞則除之者。此所謂虞。似指初虞。以此推之。還服似在啓殯。除服似在初虞。而典禮至重。以臣謏淺之見。不敢質言。伏惟上裁云。議政府左議政臣李福源。以爲。反服其服。似當在啓殯之後。蓋啓殯後服色。皆同初喪也。虞則除之。以已葬故也。然則似當以初虞爲節矣。但小記之說。爲有故久未葬者言也。葬在於除服之月。則推以禮意。恐不宜先除旋服。而臣素昩禮學。不敢質言。伏惟上裁云。議政府右議政臣金熤。以爲。喪服小記所云。自期以下至緦之親。至月數足而除。然其服猶必收藏以俟送葬者。是久而未葬者之謂也。蓋襄事未畢而制月已滿。則雖不敢不除。而亦不忍永除衰絰於棺柩在堂之時。收藏其服。以待葬時。還服其服。如是。然後委曲惻怛。情文兩盡。禮意之精密。有如是矣。開元禮虞則除之者。卽以虞是葬畢之祭也。葬時還服之服。葬畢而可以除之也。今者王大妃殿除服後還服之節。似當在於啓殯之日。蓋啓殯。卽葬禮之始。而儀節與初喪同矣。服而除之。似當以葬後初虞爲限。蓋虞則除之之虞。似指初虞。卽先正之說也。第伏念王大妃殿除服與還服。服而除之。俱在於來月一朔之內。雖不行除服之節。及至葬後而始除之。亦不踰於緦三月之制矣。然而禮義至重。以臣蔑識。不敢僭易爲說。伏惟上裁云。領中樞府事臣金尙喆。判中樞府事臣徐命善。病不獻議。領敦寧府事臣洪樂性。以爲。王大妃殿除服還服之節。禮判所奏。俱有證據矣。王大妃殿緦服月數。已足於今月。則當除服於來月初一日。而旣是禮葬之前。則收藏其服。還服於啓殯日。永除於初虞日者。似合禮制。而第臣素蔑禮學。不敢臆對。伏惟上裁云。贊善臣金履安。以爲。臣以蔭路賤品。不敢與聞於王朝典禮。前後以此累煩陳暴。而尙未蒙刊汰之典。今玆禮官。又以王大妃殿緦制盡後。祭服收藏之節。承命來問。不勝惶悚悶蹙之至。顧其區區所守。有關廉義。終不敢唐突開口。以答詢蕘之盛意。罪戾層積。伏地俟誅而已云。前持平臣閔彝顯。以爲。臣於從前問議之及。一未仰對者。誠以跡賤學蔑。不敢以儒臣自處也。今番特詢之下。又無以冒昧論列。只增惶蹙俟譴而已云。諮議臣曺霖。以爲。草莽賤臣。病伏涔淹。喘息雖存。神識全昧。叨冒恩命。祗俟譴罰。不意禮官來臨。以王大妃殿服制事俯詢。臣竊伏念凡服制月數足則除之。收藏以待葬。虞祭後卽除。而臣何敢自處以儒臣。有所論列。重陷於僭越之誅乎。此所以屢承隆命。終不敢承當。虛辱詢蕘之命。惶恐戰掉。不知所對云。時原任大臣及儒臣之議如此。敢啓。傳曰。更具卿等意見。指一稟處。可也。
정조 10년
尹行元。以禮曹言啓曰。王大妃殿服制還服當否收議草記。傳曰。更具卿等意見。指一稟處事。批下矣。本曹參判臣李度默未肅拜。不敢獻議。臣蓍東。參議臣朴天行。以爲。服制計朔。禮律甚嚴。不可以葬期踰月。不除於當除之日。而仍服而待之也明矣。今此王大妃殿服制三月之限。當盡於今月。若不除而跨至來月。則是加服也。蓋除服雖在朔日。服盡已在去晦。至於一念加服。而曰旣在一朔之內。不踰三月之制者。臣等未敢知其爲果合於禮意也。至尊之地。雖一日加服。誠恐未安。而況啓殯時還服。初虞後除之者。明有古禮之可據。遵而行之。情文無憾。又何爲而踰越限制。不行除服之節耶。愚淺之見。終始如此。而莫重典禮。不敢質言。伏惟上裁。惶恐敢啓。傳曰。議于館閣臣稟處。可也。
정조 10년
洪仁浩。以禮曹言啓曰。卽接司圃署所報。則各殿宮供上眞苽依傳敎。自明日爲始。勿爲封進云矣。依所報自明日停封事。分付之意。敢啓。傳曰。知道。
정조 10년
洪仁浩。以墓所都監都提調意啓曰。今日神道碑閣丹靑後。仍爲上樑塗灰之意。敢啓。傳曰。知道。
정조 10년
尹行元。以禮葬都監都提調意啓曰。神道碑後面。今已畢刻。一本先爲印出以入之意。敢啓。傳曰。知道。
정조 10년
尹行元。以兵曹言啓曰。因宣傳官尹芮基。以中日懸頉査實草記。批旨內。所爲極甚駭然。自本曹議處。可也事。命下矣。取考大典通編。則宣傳官中日條。無不參者區別之文。至於武臣堂上射條有曰。不參者罷職。大抵中日之設行。都摠府入直堂上郞廳。本曹入直堂上官。請標信合坐試取。則事係科場。法意甚重。似無異同。於每月十七日。差二品文武各一員。試取武臣堂上。則不進之武臣堂上。旣施罷職之典。則武臣堂下之無端懸頉。與不進同矣。論其罪犯。亦宜徵後。合置罷職之律。以此律施行。何如。傳曰。渠何足責。今番特爲分揀。
정조 10년
尹行元。以兵曹言啓曰。依下敎於義洞長慶橋大路東邊。禁軍陣基出給之意。敢啓。傳曰。知道。
정조 10년
尹行元。以兵曹言啓曰。本曹草記。扈衛軍兵磨鍊事。批旨內。依此爲之固好。而守摠兩營標下軍外。無他軍兵則排立軍。何以擧行與否。相議該營及三營。使之各具意見報來。竝附卿意草記。旣有留都大臣。扈衛軍官。當於何處排立。此亦指一草記。可也事。命下矣。依下敎相議該營及三營。則守禦使徐有寧。以爲。本廳信地。自金虎門至東營磨鍊。而其間相距步數爲一千三百二十八步。標下餘軍之可以作隊擺立者。只爲二百餘名。雖以單列疎排。每五步。軍二名式分定。僅可排布於五百餘步。而其餘不足軍三百二十餘名。實無他推移之道。訓局餘軍三百名。依陵幸留陣時例。推移劃送。而不然則本廳扈衛信地。更爲磨鍊減給事。參量稟定云。摠戎使金思穆。以爲。凡於扈衛之時。本廳無在京哨軍之故。不爲排立於宮城外。而只率旗皷結陣於當該信地。已載大典通編矣。至於今番移定信地。排立扈衛等事。一如三營例爲之。則以如干旗鼓之標卒。雖欲單列排立。信地稍闊。無路分排。而若使標卒之數。足可排立。此與哨軍有異。事面亦甚苟艱。旣無可據已例。縱未指酌論移。依留陣時之例。以隨駕營餘軍。酌量劃付。以爲如例排立。事甚便當云。訓鍊大將具善復。以爲。宮墻周回浩大。皆有信地。今則不可徒守舊規。禁營軍全數與訓局餘軍一哨。馬兵餘軍五十名。御營餘軍一哨。守摠兩營軍。竝分排列立。而若不足則勢將扈衛軍官。添立環衛之外。無他變通之道云。禁衛大將徐有大。以爲。今此扈衛之時。以守摠兩營。代行於訓御兩營扈衛處。則以略干標下軍。實無分排之勢矣。三營事。當推移排立。而以本營言之。在前扈衛之時。軍兵數少。旗鼓難以三行。故每以單列排立於信地矣。今當動駕之時。本營軍兵中隨駕各差備軍二百五十名。屛門把守軍四百名。斥候伏兵軍四十八名。每夜巡邏軍八十四名。內外各處入直軍一百餘名。各都監工匠赴役軍十七名。合爲九百餘名之多。以京鄕元軍。萬無分排之勢。故各色無料軍五百餘名。全數出用。則守摠兩營環衛不足之處。實無推移之道。而莫重扈衛。以軍兵之不足。不可疎虞。守摠兩營無料軍。亦令量宜出用。相連排立。以嚴扈衛。恐合事宜云。御營大將李柱國。以爲。墓所動駕時。本營鄕軍五哨。騎士三番及各色京標下軍。則竝爲全數隨駕。各色無料軍則隨駕時各差備不足。及都城頹毁處與門外屛門三分一把守。南小營及南倉守直等。各項出用之數。將至五百餘名之多。而餘數假令爲百餘名矣。以此所餘。合作一哨。使哨官一員差官一員。領赴於環衛營。似合便宜云矣。守摠兩廳。皆以信地太闊。排立無路爲言。事勢旣如此。則以隨駕營餘軍。添補其不足。事甚便當。訓局餘軍一哨。馬兵五十名。御營餘軍一哨。合爲二百五十名。以此分半各付。使之推移排立。而兩廳信地。終涉太遠。雖有添補。或不無苟艱之慮。今若以禁營信地。稍加步數。自廣智營宗廟前路至。守禦廳。自宗廟前路曜金門至。摠戎廳。自曜金門廣智營至。更爲磨鍊。則可爲排布成列之道。扈衛軍官則在前扈衛時。自金虎門拱北門至。排立軍外行結陣。今亦依此爲之。恐合便宜。以此擧行。何如。傳曰。此非留陣。旣是扈衛。則隨駕外禁軍。亦當合竝扈衛。此一款。何不磨鍊乎。城外屛門把守。只於南門外擧行。餘皆置之。竝令分屬守摠營。伏兵各處名數減半。亦爲分屬。摠數區別。更爲論理草記。可也。
정조 10년
尹行元。以忠勳府言啓曰。本府書寫忠義衛李應曄瓜滿。代嫡長忠義衛黃翼輔差下。依例以假郞廳稱號。何如。傳曰。允。
정조 10년
洪仁浩。以義禁府言啓曰。咸鏡監司鄭民始狀啓內。鏡城前判官閔慶世。令攸司稟處事。啓下矣。閔慶世自任所姑未上來云。依例發遣府羅將拿來。何如。傳曰。嚴飭。星火拿來。
정조 10년
洪仁浩。以義禁府言啓曰。東萊府使洪文泳狀啓。據刑曹粘目內。平山浦萬戶鄭億基。移本府處之事。允下矣。鄭億基時在任所云。依例發遣府羅將交代後拿來。何如。傳曰。待待命拿囚。
정조 10년
丙午七月二十七日卯時。上御重熙堂。左副承旨入侍時。左副承旨趙衍德。記事官金孝建。記注官承膺祚。記事官李崑秀。以次進伏訖。上曰。補土堂上李文源。漢城判尹金尙集。竝待令於魂宮之意。分付。命書傳敎曰。左承旨聞有實𧏮。許遞。命退。承史以次退出。
정조 10년
丙午七月二十七日辰時。上御瑤華堂。魂宮都監堂郞補土堂上入侍時。魂宮都監堂上李性源徐有隣尹蓍東。郞廳洪義榮具膺。補土堂上李文源。都承旨李秉模。左副承旨趙衍德。記事官金孝建。事變假注書尹光顔。記注官金健修。記事官李崑秀。以次進伏訖。上謂文源曰。此是往役。何可引義。朝體自別。豈有加資還收之理乎。文源曰。過卒哭後。則臣自期沒齒田間矣。若以往役爲諉而輒復行公。則是自同無故之人也。豈其可乎。上曰。卿有何罪乎。其時予實躬檢。曾有一事。以卿意爲之者乎。醫官。予非愛惜。而不欲歸咎於渠輩。況提調乎。文源曰。無論有罪無罪。臣則必欲自廢矣。上曰。處義不當如是矣。性源曰。臣於私次。亦言其太過。而筵席所奏。亦誠猥屑矣。有隣曰。奏對極爲駭然矣。上曰。其在國體。不可仍置。補土之役則不可不任卿。而卿之今日擧措。則又不可不勘罪。何以則爲好乎。仍命書傳敎曰。補土監董之任。係是往役。況資非一品。筵席辭職。亦關國體。哀發相反。事件各異。到今如是煩陳。事體所在。極爲未安。屢敎之下。終不承膺。安有如許道理。不可無別般警勵之擧。行副司直李文源。驪州牧使除授。使之卽爲辭朝。罔夜赴任。如或遲滯。當卽其地定配。以此嚴飭。時任牧使。遞付京職。文源退出。上曰。碑石今已畢刻乎。性源曰。已畢刻矣。上命入印本覽訖。上曰。善書且善刻矣。有隣曰。誠善書矣。上曰。昨日結裹已爲之乎。蓍東曰。已爲之矣。性源曰。各差備官不可不趁早差定矣。上曰。今日吏判使之仕進魂宮。與卿等相議。擇差好矣。上命秉模。讀北伯狀啓。上曰。閔慶世罪狀。萬萬痛駭矣。所謂不法肥己之事。則無不爲之矣。鏡城穀簿何如是之多乎。蓍東曰。北關穀簿最無狀。故有三剩之說。三剩者。反庫之剩。謂之反剩。分給之剩。謂之分剩。捧上之剩。謂之捧剩。此皆犯手之名目矣。性源曰。六鎭則此弊尤甚。守令貪虐。亦甚於他處矣。上曰。距京絶遠。王化不及。監司亦不能句檢。誠可悶矣。蓍東曰。如此之故。故相臣金壽恒。曾請北關置二巡使。北兵使。亦以文宰差遣爲言矣。上曰。鏡城安有五萬石分給乎。有隣曰。鏡城卽物衆地大之處矣。上曰。北關折米法。誠可駭矣。性源曰。折米法。猝難革罷矣。上曰。如此不法。是丙申後初有。推刷官之弊猶淺矣。推刷官則守令或禁之。而此則自爲之。可謂甚於推刷官矣。性源曰。此等不法者。只是十百之一。而推刷官之罷。誠聖德事矣。今則內寺奴最可矜。殆不如官奴婢矣。上曰。如此墨守。不可不重繩。大抵文臣守宰。本有弊端矣。上命吏判漢城判尹入侍。賤臣承命出。與吏曹判書兪彦鎬。漢城判尹金尙集偕入進伏。上曰。年前桂坊承傳人。何以爲之乎。有隣曰。未及盡爲調用矣。上曰。誰某未及爲乎。有隣曰。李在翼柳詠。而或年未滿。或遭故。故未及調用矣。上曰。今則桂坊無可論他窠。調用好矣。上曰。驪州牧使下直後入侍。賤臣承命出。與李文源偕入進伏。上曰。今番之災。專由於驟升太過矣。聞與畿伯有相避云。而以罪外補則不可言相避矣。今則可謂善爲究竟矣。旣可以主管董役。而兼爲一時休歇。公私誠兩便矣。今則可謂降四資。果適副卿願乎。上命文源先退。命書榻敎曰。未肅拜金吾堂上許遞。前望單子入之。待下批牌招。仍謂尙集曰。卿旣爲禁堂。閔慶世待其拿來。須各別嚴覈也。命彦鎬尙集先退。性源曰。徽旨牌當埋安於退壙。而返虞後有徽旨解嚴節次。何以爲之乎。上曰。以標信擧行。可也。出擧條性源曰。前排方交椅有大小二件。而大者不合於靈座平床。勢將以小者用之。而依頃日筵敎。不用土藤方箱。則似無狹窄之患矣。上曰。依爲之。出擧條上命具膺進前。上曰。虞主幄次。何以爲之乎。膺曰。此則墓所都監所管矣。上命書傳敎曰。左承旨許遞。前望單子入之。上命退。諸臣以次退出。
정조 10년
丙午七月二十七日申時。上御重熙堂。坐直承旨入侍時。左副承旨趙衍德。假注書金祖淳。記注官承膺祚。記事官尹行任。以次進伏訖。上曰。今日以水原府獲盜狀啓。有令該曹回啓以入之命矣。尙無動靜。委折知來。賤臣承命出。還奏曰。以爲無首堂。故不得回啓云矣。上曰。然則以次堂擧行事。分付。可矣。賤臣承命出傳。仍命退。諸臣以次退出。
정조 10년
行都承旨李秉模魂宮直。左承旨李祖承坐直。右承旨洪仁浩坐。左副承旨趙衍德坐直。右副承旨尹行元坐。同副承旨朴天衡病。注書金孝建病一員未差。假注書朴蓍壽仕金祖淳仕直。事變假注書尹光顔魂宮直。
정조 10년
趙衍德啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
李祖承。以弘文館言啓曰。副校理李尙度。修撰李庚運。副修撰尹序東。旣有只推之命。竝卽牌招察任。何如。傳曰。允。
정조 10년
李祖承。以魂宮都監都提調意啓曰。今此王世子梓室加漆畢度。吉日。以來初一二日間推擇事。命下矣。令日官推擇。則來閏七月初二日寅時爲吉云。以此日時擧行。何如。傳曰。允。
정조 10년
李祖承。以禮曹言啓曰。墓所開金井。已行於今初二日。而穿壙則依傳敎。退定于二十九日矣。始役時大臣禮官觀象監提調。取土時承旨。竝依前進去。恐合事宜。惶恐敢啓。傳曰。知道。
정조 10년
趙衍德。以宣惠廳言啓曰。魂宮墓所三年內。內祭需價。排朔分等及上下用餘數爻。別單書入之意。敢啓。傳曰。知道。
정조 10년
丙午七月二十八日卯時。上御重熙堂。左承旨入侍時。左承旨李祖承。假注書朴蓍壽。記注官承膺祚。記事官尹行任。稟事閣臣鄭東浚。以次進伏訖。上曰。刑曹回啓。尙不入來乎。知入。賤臣承命出。還奏曰。已爲入啓云矣。上曰。此上疏還給兵判處。若拔此章奏之質言。家訓之丁寧兩句節。只以親病爲辭。則當體念矣。以此分付。賤臣承命出傳。行任曰。春坊冊子。亦爲及今考正矣。上曰。目錄一件。正書入啓。日後若有閪失之弊。當該官員。各別重勘。以此書揭事。分付。器血等屬。招致計士。實着照數出給。可也。仍命退。承史以次退出。
정조 10년
丙午七月二十八日酉時。上御重熙堂。坐直承旨入侍時。左承旨李祖承。假注書金祖淳。記事官李崑秀尹行任。以次進伏訖。上曰。進御加減六和湯一貼煎入。出榻敎命讀公事。祖承讀奏訖。仍命退。承史以次退出。
정조 10년
行都承旨李秉模坐。左承旨李祖承坐直。右承旨洪仁浩坐直。左副承旨趙衍德坐。右副承旨尹行元魂宮直。同副承旨朴天衡病。注書金孝建病一員未差。假注書朴蓍壽仕金祖淳仕直。事變假注書尹光顔魂宮直。
정조 10년
李祖承啓曰。判義禁李命植。旣入闕中。不爲肅謝。直爲出去。事甚未安。推考警責。何如。傳曰。允。
정조 10년
尹行元。以都摠府言啓曰。今日入直內三廳武兼禁軍及軍兵等。中日習射。請出標信。傳曰。後日次爲之。
정조 10년
尹行元啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
李秉模啓曰。因禮曹草記。明日墓所穿壙取土時。承旨依前進去事。啓下矣。何承旨進去乎。敢稟。傳曰。都承旨進去。
정조 10년
傳于李秉模曰。左承旨入侍。
정조 10년
備忘記。洪州營將申啓文下直。長弓一張長箭一部片箭一部筒兒一箇賜給。
정조 10년
傳于洪仁浩曰。直提學之例兼校書副提調。旣載閣誌。而閣誌刊行之後。尙未擧行。自本閣依政院之三院副提調例。單望啓下。亦令該曹知悉。
정조 10년
以原春監司狀啓。老職人疊授降授敎旨監封上送事。傳于洪仁浩曰。降授疊授至於十七張之多。事之不察。莫甚於是。若無査實之擧。則其將貽笑外邑。該曹堂上。從重推考。監司亦爲從重推考。今日政。敎旨卽爲改書安寶。
정조 10년
尹行元啓曰。吏曹判書兪彦鎬。參判趙時偉。參議李集斗牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 10년
以吏曹參議李集斗牌不進罷職傳旨。傳于洪仁浩曰。只推。
정조 10년
尹行元啓曰。吏曹參議李集斗。旣有只推之命。一體牌招開政。何如。傳曰。允。
정조 10년
洪仁浩啓曰。左承旨李祖承。今方入侍。臣吏兵批兼進之意。敢啓。傳曰。知道。
정조 10년
有政。吏批。判書兪彦鎬進。參判趙時偉牌不進。參議未差。都承旨李秉模進。以李性源爲兵曹判書。李時秀爲吏曹參議。鄭昌聖爲刑曹判書。李榮運爲北部都事。成均博士二單李暈林孝源。學正單李錫垕。學錄二單。朴暉安經心。學諭單金致正。
정조 10년
兵批。判書李性源病。參判趙鼎鎭入直進。參議李亨元病。參知柳誼病。左承旨李祖承進。副司直單洪良浩徐浩修沈豐之李在學徐鼎修李重馥曺允大。副司果單宋民載李性喆。副司正單金祖淳。
정조 10년
尹行元啓曰。新徐授兵曹判書李性源。卽爲牌招。傳授命召。何如。傳曰。允。
정조 10년
以副校理李尙度牌不進罷職傳旨。傳于洪仁浩曰。只推。
정조 10년
李祖承。以弘文館言啓曰。副校理李尙度。旣有只推之命。卽爲牌招察任。何如。傳曰。允。
정조 10년
洪仁浩。以侍講院言啓曰。本院所用器皿什物中。戶曹還下物種及本院留置物種。竝別單書入之意。敢啓。傳曰。知道。抹去者自本院。分給吏隷。可也。
정조 10년
洪仁浩。以禮曹言啓曰。傳曰。加漆畢度。以初二日退定。親書上字結裹。亦以一兩日後。更爲推擇事。命下矣。更令日官推擇。則親書上字。來閏七月初八日卯時。結裹。同日巳時爲吉云。以此日時擧行。何如。傳曰。允。
정조 10년
李祖承。以長生殿都提調意啓曰。外梓室陪進。以來閏七月初二日卯時。已爲啓下。而內梓室加漆畢度日時相値。多有掣礙之端。外梓室陪進時刻。以巳時退定擧行。何如。傳曰。依初定時刻爲之。卯時差晩。丑寅時中。如有吉時進定。否則仍於陪進人員加漆時勿參。可也。